## Pravilnik o izmjenama i dopunama Pravilnika o provedbi mjere 101 i mjere 103 unutar IPARD programa

### NN 116/2011 (14.10.2011.), Pravilnik o izmjenama i dopunama Pravilnika o provedbi mjere 101 i mjere 103 unutar IPARD programa

MINISTARSTVO POLJOPRIVREDE, RIBARSTVA I RURALNOG RAZVOJA

2263

Na temelju članaka 1. i 4. Zakona o potvrđivanju Sporazuma između Vlade Republike Hrvatske i Komisije europskih zajednica o pravilima za suradnju u vezi s financijskom pomoći Europske komisije Republici Hrvatskoj i provedbe pomoći u okviru komponente V. (IPARD) Instrumenta pretpristupne pomoći (IPA) (»Narodne novine – Međunarodni ugovori« br. 10/08), ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O PROVEDBI MJERE 101 I MJERE 103 UNUTAR IPARD PROGRAMA

Članak 1.

U Pravilniku o provedbi mjere 101 i mjere 103 unutar IPARD programa (»Narodne novine« broj 10/11) u članku 7. stavku 2. točki 2. alineje d) i e) mijenjaju se i glase:

»d) korisnik mora zadovoljiti EU standarde na kraju ulaganja koji se odnose na zbrinjavanje gnojiva i to na način da:

– ukupna količina proizvedenog dušika na gospodarstvu ne premašuje više od 170 kg/ha raspoloživog zemljišta koje koristi za poljoprivrednu proizvodnju.

– maksimalni broj životinja preračunat u uvjetna grla (UG) po jedinici površine (ha), za unos količine dušika od 170 kg/ha ograničen je na:

|  |  |  |
| --- | --- | --- |
| Vrsta domaće životinje (maksimalni unos od 170 kg dušika /ha | Životinja proizvede (kg N kroz godinu) | Broj uvjetnih grla (170kg / kg N po živ.) |
| Goveda | 70 | 2,4 |
| Konji | 60 | 2,8 |
| Ovce i koze | 70 | 2,4 |
| Svinje | 80 | 2,1 |
| Perad | 85 | 2,0 |
| Ostale domaće životinje | 85 | 2,0 |

– spremnici za skladištenje stajskog gnoja koji je proizveden na gospodarstvu moraju biti vodonepropusni, tako da ne dođe do izlijevanja, ispiranja ili otjecanja stajskog gnoja u okoliš, kao i onečišćenja podzemnih i površinskih voda.

S obzirom na tip proizvodnje spremnici moraju svojom veličinom zadovoljiti skladištenje gnoja za period od 6 mjeseci po jednom uvjetnom grlu, i to kako slijedi:

– spremnik/laguna za gnojovku (polu-tekući stajski gnoj, smjesa krutih i tekućih životinjskih izlučevina, tj. stajski gnoj uglavnom bez stelje), mora imati najmanje 10 m³ po UG/6 mjeseci

– spremnik/plato/odlagalište za kruti stajski gnoj (smjesa stelje, krutih i tekućih životinjskih izlučevina, produkt separacije gnojovke, različitog stupnja biološke razgrađenosti) mora biti ograđen, nepropustan i sa spremnikom za sakupljanje gnojnice (tekući stajski gnoj) koja je rezultat cijeđenja sa platoa/odlagališta.

Takav spremnik za kruti dio mora imati najmanju površinu od 4 m² uz visinu ograde 2 m (8 m3) ili najmanju površinu 8 m² uz visinu ograde 1 m (8m³) po UG/6 mjeseci.

Spremnik za sakupljanje gnojnice (tekući stajski gnoj) koja je produkt cijeđenja mora imati najmanje 2 m³ po UG za period od 6 mjeseci.«

»e) iznimno od odredbe druge alineje točke d) ovoga članka, spremnike za gnojnicu nije potrebno izgraditi ukoliko se kroz sustav i tehnologiju uzgoja domaćih životinja ne stvara gnojnica.«

Članak 2.

U članku 12. stavku 2. alineja e) briše se.

Članak 3.

U članku 26. stavku 2. alineji d) riječi »Prilogu IV.e« zamjenjuju se riječima »Prilogu V.e«.

Članak 4.

U članku 27. stavku 2. alineji b) riječi »Prilogu IV.e« zamjenjuju se riječima »Prilogu V.e«.

Članak 5.

U članku 28. stavku 2. alineji b) riječi »Prilogu IV.f« zamjenjuju se riječima »Prilogu V.e«.

Članak 6.

U članku 32. iza stavka 12. dodaje se stavak 13. koji glasi:

»(13) U slučaju ulaganja u sektor prerade voća i povrća, sektor vinarstva i sektor maslinovog ulja podnositelj mora biti upisan na početku ulaganja u Upisnik registriranih objekata pri Ministarstvu zdravstva i socijalne skrbi, dok na kraju ulaganja korisnik mora dostaviti Potvrdu o ispunjavanju EU standarda iz područja javnog zdravstva i biljnog zdravstva izdanu od Ministarstva zdravstva i socijalne skrbi.«

Članak 7.

U članku 41. iza stavka 4. dodaje se novi stavak 5. koji glasi:

»(5) Podnositelj je dužan u roku najkasnije mjesec dana prije zatvaranja natječaja za dodjelu sredstava iz IPARD programa, Ministarstvu zaštite okoliša, prostornog uređenja i graditeljstva podnijeti zahtjev s priloženim Elaboratom zaštite okoliša za dodjelu sredstava iz IPARD programa, Mjera 101 i 103, propisanog sadržaja. Elaborat zaštite okoliša izrađuju pravne osobe, koje imaju suglasnost Ministarstva zaštite okoliša, prostornog uređenja i graditeljstva za izradu elaborata. Zahtjev se podnosi u svrhu ishođenja Potvrde o usklađenosti poljoprivrednog gospodarstva s minimalnim nacionalnim standardima i usklađenosti ulaganja s EU standardima koju podnositelj prilaže uz prijavu, zajedno s ostalom propisanom dokumentacijom.«

Dosadašnji stavci 5., 6., 7., 8., 9., 10., 11., 12., 13., 14., 15. i 16. postaju stavci 6., 7., 8., 9., 10., 11., 12., 13., 14., 15., 16. i 17.

Članak 8.

U članku 46. stavci 1. i 6. mijenjaju se i glase:

»(1) U slučaju potrebe za izmjenom IPARD Ugovora ili njegovih priloga, korisnik je obvezan zatražiti odobrenje promjena putem Zahtjeva za odobrenje promjena – Prilog X. (obrazac I-OPP-16) ovoga Pravilnika.«

»(6) U slučaju promjena koje se odnose na odobreni projekt (promjena imena, vrste i količine opreme, promjena države porijekla, promjena ponuditelja, promjene kvalitete/kvantitete radova/materijala koji se trebaju izvesti/ugraditi u slučaju izgradnje/rekonstrukcije zbog promjene troškovnika), Korisnik se obvezuje poslati Agenciji za plaćanja obrazac »Zahtjev za odobrenje promjena« i objašnjenje s popratnom dokumentacijom koja se odnosi na promjenu.«

Članak 9.

U članku 63. stavku 3. iza riječi »Pravilnika« stavlja se točka, a riječi »i Agencija za plaćanja će s korisnicima iz stavka 2. ovoga članka potpisati Aneks IPARD Ugovora« brišu se.

Članak 10.

Ovaj Pravilnik stupa na snagu danom objave u »Narodnim novinama«.

Klasa: 011-02/11-01/159

Urbroj: 525-12-3-0471/11-2

Zagreb, 6. listopada 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

Pravilnik, NN 116/2011-2263